דברי נשיא ארצות הברית דונלד טראמפ אתמול (רביעי) כי הוא תומך בפתרון שתי המדינות לשני עמים, שנאמרו בפומבי בפעם הראשונה, אינם צריכים לגרום לדאגה כלשהי לראש הממשלה בנימין נתניהו.
שגריר ארה"ב בישראל, דיוויד פרידמן, כבר הצהיר בעבר כי האמריקנים תומכים בפתרון זה, אך אינם אומרים זאת בפומבי כיוון שזהו רצון נתניהו. זהו רק סימן אחד לכך שהסיכוי שטראמפ יציג תוכנית שנתניהו אינו רוצה בה ויטיל את כובד משקלו עבור יישומה - קרוב לאפס.
טראמפ, הביע אתמול לראשונה בפומבי את תמיכתו בפתרון שתי המדינות לשני עמים ואמר כי "אני אוהב את הפתרון הזה וחושב שהוא הטוב ביותר. אני רוצה תוכנית מוצקה ומובנת על ידי שני הצדדים לפני שנתחיל במו"מ, אני רוצה לפרסם את תוכנית השלום שלי בתוך כ-4-2 חודשים". הדברים נאמרו במסיבת עיתונאים משותפת עם ראש הממשלה בנימין נתניהו, בתום פגישת השניים, בשולי כינוס העצרת הכללית של האו"ם, שנפתח ביום שלישי.